**Răsărit**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea se retrage-n grote

Și, văzând ce ziuă azi e,

Păsările umplu-n note

Portativele de raze.

Unduiesc pâcle ușoare

Pe câmpia-n rouă plină

Ce respiră înspre Soare

Adorarea de lumină.

Iar lăstunii vor să coase

Norii rozovii de ape

Zborurile lor pufoase

De refugii să le scape.

Prospețimea dă din ceață

Poticnindu-se prin iarbă,

Freamăte o prind ca viață

Și de viață o întreabă.

Înțeleg că nu-s în vise,

Nu-s în temnița de pături,

Prea uimit c-așa precise

Frumuseți trăiesc alături.

Învârt ochii după toate,

Sufletu-mi cu ei se pierde -

Nu cred, pare-se, că-s foarte

Fericit în țara verde.

Oameni învățați ca ura

În urât să se reflecte

Îmi vor râde scriitura

Cu picturi neînțelepte:

„Azi e lumea învățată:

Că-i din întâmplare - știe!

N-ai s-o amăgești cu, iată,

Nu știu care poezie...”

Dar eu nici nu-nvăț pe nimeni

Doar îmi dau mie binețe...

Numai celor ce-au în inimi

Dor de-o sfântă frumusețe

Și ar vrea ca s-o găsească

Le propun adresa clară:

Zori de ziuă pământească

De la început de vară.

Victor Bragagiu